*****

ΚΑΝΟΝΙΣΜΟΣ (ΕΟΚ) αριθ. 1900/85 ΤΟΥ ΣΥΜΒΟΥΛΙΟΥ

της 8ης Ιουλίου 1985

για την καθιέρωση κοινοτικών εντύπων διασάφησης εξαγωγής και εισαγωγής

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι ο κανονισμός (ΕΟΚ) αριθ. 2102/77 (4) καθιέρωσε ένα κοινοτικό έντυπο διασάφησης εξαγωγής που ισχύει, τόσο για την αποστολή εμπορευμάτων από ένα κράτος μέλος σε ένα άλλο, όσο και για την εξαγωγή εμπορεύματος εκτός του τελωνειακού εδάφους της Κοινότητας·

ότι, στα πλαίσια της ενίσχυσης της εσωτερικής αγοράς, ο κανονισμός (ΕΟΚ) αριθ. 678/85 του Συμβουλίου της 18ης Φεβρουαρίου 1985 για την απλοποίηση των διατυπώσεων κατά τις εμπορευματικές συναλλαγές στο εσωτερικό της Κοινότητας (5), αντικατέστησε, ιδίως, με ένα ενιαίο έγγραφο, όσον αφορά τις εν λόγω συναλλαγές, τις ισχύουσες διασαφήσεις αποστολής, εσωτερικής κοινοτικής διαμετακόμισης, διάθεσης των εμπορευμάτων στην κατανάλωση ή θέσης αυτών υπό οποιοδήποτε άλλο καθεστώς στο κράτος μέλος προορισμού·

ότι, προκειμένου να διευκολυνθεί το έργο των οικονομικών παραγόντων, είναι σκόπιμο να επεκταθεί σε όλα τα είδη των συναλλαγών η προσπάθεια ορθολογικής οργάνωσης των διοικητικών εγγράφων που οδήγησε στην καθιέρωση του ενιαίου εγγράφου·

ότι, προκειμένου μια τέτοια μεταρρύθμιση να είναι πλήρης, πρέπει να καλύπτει εξίσου τα έντυπα που χρησιμοποιούνται κατά την εξαγωγή όσο και κατά την εισαγωγή· ότι, για το σκοπό αυτό, πρέπει να συμπληρωθεί το έντυπο του ενιαίου εγγράφου, στο μέτρο του αναγκαίου, με ορισμένα στοιχεία που θα καθοριστούν από τα κράτη μέλη εν αναμονή εναρμόνισης στο κοινοτικό επίπεδο·

ότι μια τέτοια ενότητα των εγγράφων είναι σκόπιμη και σε περίπτωση χρησιμοποίησης πληροφορικών συστημάτων για την επεξεργασία των διασαφήσεων, τα οποία πραγματοποιούν την έκδοση των τελευταίων, λαμβανομένης υπόψη της ανάγκης τροφοδοσίας των εκτυπωτών υπολογιστών με δεσμίδες που τυπώνονται με συνεχή εκτύπωση· ότι η τυποποίηση των εγγράφων επιτρέπει κατ' αυτόν τον τρόπο το συνδυασμό διαφόρων ειδών διασάφησης, ιδίως για την εξαγωγή και την κοινοτική διαμετακόμιση·

ότι πρέπει να τροποποιηθεί ανάλογα ο κανονισμός (ΕΟΚ) αριθ. 2102/77· ότι, για λόγους σαφήνειας, φαίνεται προτιμότερο να περιληφθούν, σε ένα νέο κανονισμό, οι εν λόγω διατάξεις και να καταργηθεί τυπικά ο προαναφερθείς κανονισμός·

ότι μια τέτοια απλούστευση είναι αναγκαία, προκειμένου να υλοποιηθεί ένας από τους στόχους της Κοινότητας· ότι επειδή η συνθήκη δεν έχει προβλέψει τις ειδικές εξουσίες δράσης που απαιτούνται για το σκοπό αυτό, φαίνεται αναγκαία η στήριξη του παρόντος κανονισμού στο άρθρο 235 αυτής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Με την επιφύλαξη των διατάξεων για την τελωνειακή διαμετακόμιση, ο παρών κανονισμός εφαρμόζεται στα εμπορεύματα τα οποία, στο πλαίσιο των συναλλαγών με τις τρίτες χώρες ή των ενδοκοινοτικών συναλλαγών εμπορευμάτων που δεν ανταποκρίνονται στους όρους του άρθρου 9 παράγραφος 2 της συνθήκης, αποτελούν αντικείμενο γραπτής διασάφησης εισαγωγής ή εξαγωγής, καλουμένης στο εξής «διασάφηση».

Άρθρο 2

1. Οι διασαφήσεις που αφορούν:

- την οριστική ή προσωρινή εξαγωγή ή την επανεξαγωγή ενός εμπορεύματος εκτός του τελωνειακού εδάφους της Κοινότητας,

- την αποστολή από ένα κράτος μέλος σε άλλο εμπορεύματος που δεν ανταποκρίνεται στους όρους του άρθρου 9 παράγραφος 2 της συνθήκης,

καταρτίζονται επί εντύπου ΕΧ που ανταποκρίνεται στο υπόδειγμα του εντύπου COM που θεσπίζεται σύμφωνα με τον κανονισμό (ΕΟΚ) αριθ. 679/85 του Συμβουλίου της 18ης Φεβρουαρίου 1985 για τη θέσπιση του υποδείγματος του εντύπου διασάφησης που θα πρέπει να χρησιμοποιείται κατά τις εμπορευματικές συναλλαγές στο εσωτερικό της Κοινότητας (6).

2. Το έντυπο ΕΧ που αναφέρεται στην παράγραφο 1 μπορεί να συμπληρωθεί, ενδεχομένως, από ένα ή περισσότερα συμπληρωματικά έντυπα ΕΧ/c που να ανταποκρίνονται στο υπόδειγμα του συμπληρωματικού εντύπου COM/c, που θεσπίζεται σύμφωνα με τον κανονισμό (ΕΟΚ) αριθ. 679/85.

Άρθρο 3

1. Οι διασαφήσεις που αφορούν:

- την υπαγωγή εμπορεύματος που εισάγεται στο τελωνειακό έδαφος της Κοινότητας υπό οποιοδήποτε τελωνειακό καθεστώς,

- την υπαγωγή εμπορεύματος μη ανταποκρινόμενου στους όρους του άρθρου 9 παράγραφος 2 της συνθήκης υπό ένα τελωνειακό καθεστώς, κατά την άφιξη στον προορισμό του, στο πλαίσιο μιας συναλλαγής μεταξύ δύο κρατών μελών,

καταρτίζονται επί εντύπου ΙΜ που ανταποκρίνεται στο υπόδειγμα του εντύπου COM, που θεσπίζεται σύμφωνα με τον κανονισμό (ΕΟΚ) αριθ. 679/85.

2. Το έντυπο ΙΜ που αναφέρεται στην παράγραφο 1 μπορεί να συμπληρωθεί, ενδεχομένως, με ένα ή περισσότερα συμπληρωματικά έντυπα ΙΜ/c, που ανταποκρίνονται στο υπόδειγμα του συμπληρωματικού εντύπου COM/c, που θεσπίζεται σύμφωνα με τον κανονισμό (ΕΟΚ) αριθ. 679/85.

Άρθρο 4

Σε περίπτωση χρησιμοποίησης των εντύπων ΕΧ, ΕΧ/c, ΙΜ και ΙΜ/c , τα κράτη μέλη μπορούν να κάνουν χρήση των θέσεων που, στα έντυπα COM και COM/c, δεν φέρουν αύξοντα αριθμό ή δεν προσδιορίζονται με γράμμα, για να ζητούν στοιχεία άλλα από εκείνα που προβλέπονται στα πλαίσια του κανονισμού (ΕΟΚ) αριθ. 679/85.

Άρθρο 5

Κάθε κράτος μέλος καθορίζει τον αριθμό των αντιγράφων που πρέπει να διαθέτουν τα έντυπα ΕΧ, EX/c, IM και IM/c, το χρώμα και το βάρος του χαρτιού που θα χρησιμοποιηθεί καθώς και την περιγραφή και τον αριθμό κάθε αντιγράφου.

Άρθρο 6

1. Ο παρών κανονισμός δεν θίγει:

α) την εφαρμογή του κανονισμού (ΕΟΚ) αριθ. 1736/75 του Συμβουλίου της 24ης Ιουνίου 1975 για τις στατιστικές του εξωτερικού εμπορίου της Κοινότητας και του εμπορίου μεταξύ των κρατών μελών αυτής (1),

β) τη χρησιμοποίηση ιδιαίτερων εντύπων διασάφησης εισαγωγής και εξαγωγής, που εφαρμόζονται βάσει διεθνών συμφωνιών,

γ) τη χρησιμοποίηση ιδιαίτερων εντύπων διασάφησης εισαγωγής και εξαγωγής, που προβλέπονται στο πλαίσιο απλουστευμένων διαδικασιών, ιδίως εκείνων που περιλαμβάνουν τα στοιχεία της διασάφησης με τρόπο αθροιστικό, περιοδικό ή ανακεφαλαιωτικό,

δ) την προσαρμογή, στο μέτρο του αναγκαίου, και σύμφωνα με τη διαδικασία που προβλέπεται στο άρθρο 17 του κανονισμού (ΕΟΚ) αριθ. 678/85, του υποδείγματος εντύπου στις τεχνικές δυσχέρειες που συνεπάγεται η επεξεργασία των διασαφήσεων από σύστημα αυτόματης επεξεργασίας πληροφοριών,

ε) τη χρησιμοποίηση ειδικών εντύπων για τη διευκόλυνση της διασάφησης σε ειδικές περιπτώσεις.

2. Τα κράτη μέλη έχουν την ευχέρεια να μην εφαρμόζουν τον παρόντα κανονισμό στα πλαίσια συμφωνιών ή διευθετήσεων που έχουν ήδη συναφθεί ή πρόκειται να συναφθούν μεταξύ δύο ή περισσότερων από αυτά, με στόχο μεγαλύτερη απλούστευση των διατυπώσεων στο σύνολο ή μέρος μόνο των συναλλαγών μεταξύ των κρατών μελών αυτών.

Άρθρο 7

1. Ο κανονισμός (ΕΟΚ) αριθ. 2102/77 καταργείται.

2. Σε κάθε κοινοτική πράξη όπου γίνεται αναφορά στον κανονισμό (ΕΟΚ) αριθ. 2102/77, η αναφορά αυτή θεωρείται ότι αφορά τον παρόντα κανονισμό.

Άρθρο 8

Κάθε κράτος μέλος ενημερώνει την Επιτροπή για τα μέτρα που λαμβάνει για την εφαρμογή του παρόντος κανονισμού.

Η Επιτροπή ανακοινώνει τις πληροφορίες αυτές στα άλλα κράτη μέλη.

Άρθρο 9

Ο παρών κανονισμός αρχίζει να ισχύει την 1η Ιανουαρίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Ιουλίου 1985.

Για το Συμβούλιο

Ο Πρόεδρος

J. SANTER

(1) ΕΕ αριθ. C 203 της 6. 8. 1982, σ. 5.

(2) ΕΕ αριθ. C 42 της 14. 2. 1983, σ. 67.

(3) ΕΕ αριθ. C 90 της 5. 4. 1983, σ. 16.

(4) ΕΕ αριθ. L 246 της 27. 9. 1977, σ. 1.

(5) ΕΕ αριθ. L 79 της 21. 3. 1985, σ. 1.

(6) ΕΕ αριθ. L 79 της 21. 3. 1985, σ. 7.

(1) ΕΕ αριθ. L 183 της 14. 7. 1975, σ. 3.